**ДОКЛАД ЗА ДЕЙНОСТТА**

**НА НЧ „ЗОРА – 1945” ЗА 2021 ГОДИНА**

Уважаеми дами и господа!

Измина още една трудна за всички година, белязана от COVID 19 и наложените от него дистанция, притеснения и ограничения. Въпреки трудностите, екипът на читалище „Зора-1945” съумя да осъществи всички инициативи, заложени в културния календар и още много други.

Ще започна с основополагащата за всяко читалище:

**БИБЛИОТЕЧНА ДЕЙНОСТ**

За вас е известно, че голямата задача на читалищната библиотека е не просто да обслужва читателите, а непрекъснато да провокира желание за четене. В тази връзка читалището организира различни инициативи.

Успешно продължава работата на клуб „Читалнята”, чиято основна цел е запознаване на подрастващите с творбите на изявени творци от българската и световна литература по повод техни годишнини.

„Андерсен - приказен вълшебник” нарекохме литературното четене, с което отбелязахме Денят на детската книга и гостувахме на учениците от 1 „б” клас на ОУ „Л. Каравелов”.

Естествено, „Патиланско царство“ бе името на гостуването ни при 2 „б“ клас на ОУ „Л. Каравелов“ по повод Европейски дни на наследството 2021 г., посветено на 135 годишнина от рождението на Ран Босилек.

Посветено на Европейските дни на наследството 2021 беше и „Голямото четене на Зора“. В рамките на месец – от 17 септември до 18 октомври - видеозаписи от 31 приятели на читалището, четящи любимо тяхно произведение, бяха споделени във фейсбук страницата ни.

Създадохме клип с литературно четене на две от главите на „Пинокио” по повод 195 годишнината от рождението на Карло Колоди.

През 2021 г. продължихме съвместната си дейност с училищата за затвърдяване и надграждане знанията на учениците по български език и литература. В тази връзка проведохме нашите „Литературни игри” със състезателен характер. В тях участваха 23 ученици от ОУ „Л. Каравелов”, 26 ученици от НУ „Проф. П. Нойков” и 100 ученици от ОУ „П. Р. Славейков”. И както всеки път, игрите протекоха с много вълнение и приятни емоции. Всички момичета и момчета получиха грамоти за участие и награди.

Като партньорска дейност в проект „Любословие” на ПГ „Васил Левски” уредихме кът за четене в гимназията.

„Коледна магия” с Детелина Стефанова нарекохме срещата от поредицата на читалището „Творци на българското слово”, в която представихме втората стихосбирка на поетесата – „Магьосница”.

Заетите библиотечни материали през отчетния период са общо 2556. Регистрирани са 122 читатели, които са направили 772 посещения. Уредени са 31 витрини с литература, посветени на годишнини на изявени творци.

Набавени са 847 книги на обща стойност 7 188 лв., като 407 от тях са закупени със средства по спечеления от екипа проект към МК по програма „Българските библиотеки съвременни центрове за четене и информираност” - за сумата от 3 791, 48.

Библиотечните фондове редовно се прочистват от остаряла и овехтяла литература. През 2021 г. са отчислени 639 тома.

Уважаеми дами и господа, както отбелязах в началото, екипът съумя да осъществи всички събития, заложени в културния календар на институцията ни.

Можем да се похвалим с богата

**КУЛТУРНО – МАСОВА ДЕЙНОСТ**

1. В Арт салона на читалището се осъществиха следните **изложби:**

* „Бъди човек – посланици на доброто” – с фотографиите на Денислав Стойчев, отразяващи благотворителната дейност на инициативата „Подай ръка“;
* „Рисувам с игла” – традиционната изложба гоблени;
* на рисунки и пролетна украса за при награждаване на победителите от двата етапа на НФУФ „Родило се, преродило“;
* „В родния град“ – изложба на възпитаници на НХГ „Димитър Добрович“ – Сливен по повод 40 години от създаването на гимназията. И това събитие беше посветено на Европейските дни на наследството 2021;
* годишна изложба на децата от Ателието по рисуване на читалището с ръководител Цветан Казанджиев.

1. Чрез пешеходния тур **„През портала на времето**”- отново посветен на Европейските дни на наследството - се докоснахме до историческите забележителности, намиращи се на пл. „Освобождение” и ул. „Цар Освободител” и тяхната роля в социалния живот на града. Наш туристически гид беше Христина Женкова – историк. С нейният неподражаем стил ни потопи в атмосферата на Ямбол и увлекателно рисува картини от миналото на града ни.

Екипът на читалището продължава добрата си практика активно да подкрепя и участва във всички общоградски прояви: чествания на национални празници, на местни, регионални и национални културни прояви като „Кукерландия”, Денят на дететето, Денят на Ямбол и др.

1. С празника „**Трети март! Преславен ден**!, тържествено отбелязахме годишнината от Освобождението на България от османско робство с момичетата и момчетата от 4 „б” клас на ОУ „Любен Каравелов”.

Спазваме традицията и отбелязваме празниците от обредния календар на българина: Трифон Зарезан – с участието на ФА „Тунджа”, Баба Марта, Деня на християнското семейство, Коледа.

1. През 2021 г. гостувахме в дома на младото семейство Стоянови. Празникът ни и тази година беше весел, цветен, богат. От сърце благодарим на приятелите от Фолклорен ансамбъл „Тунджа”.
2. Осъществихме 39-тото издание на Националния фолклорен ученически фестивал **„Родило се, преродило”**, който протече в два етапа.

В първия – конкурсите за рисунка и пролетна украса – взеха участие над 150 деца.

Във втория етап журито оценява 99 изпълнения в конкурсите за певци, танцьори и инструменталисти - 77 индивидуални участници и 22 танцови състави. Общо изявили се над

Празникът се осъществи онлайн с финансовата подкрепа на община Ямбол.

1. Успешно, онлайн, реализирахме и 4-тото издание на ученическия фестивал **„Песните на Европа”**, в който се изявиха 35 участника – 28 индивидуални и 7 вокални групи, общо над 110 ученици. Както знаете, фестивалът е естествен приемник на фестивала „Песни России” и дава възможност за изява на младите певци на повече езици. Участваха ученици от Ямбол, Елхово, Нова Загора, Стара Загора, София.

Празникът се проведе с подкрепата на община Ямбол.

1. В осмото издание на традиционния фестивал **„Младият Ямбол твори”** посветен на Деня на детето отново направихме весел празник в Градски парк.
2. През 2021 г. осъществихме **концертите**:

* „Любимите ни песни” – на ВГ „Пятница 13” със специалното участие на КБНТ „Ямболи”;
* „Ямболско настроение” – по повод Деня на Ямбол Свети дух – общ концерт на КБНТ „Ямболи” и ансамбъл „Радика” при НЧ „Умение – 2003”.

1. От цикъла „Храните на българина” организирахме **деветото** издание на традиционния вече кулинарен конкурс „Есенна ямболска трапеза”.
2. В читалищната поредица „Жени творци” представихме Татяна Йовчева и нейните прекрасни бижута и сувенири, бродирани с традиционните български шевици.
3. Със специалното участие на ФА „Тунджа” пресъздадохме обичая Коледуване с характерните само за Ямбол танцуващи коледари.

**ЛЮБИТЕЛСКО ХУДОЖЕСТВЕНО ТВОРЧЕСТВО**

В съставите продължават да работят над 270 самодееца, включени в 10 творчески формации.

1. Възпитаниците от Школата за народно пеене с ръководител Нанка Колева участваха в прояви на читалището и града и достойно се представиха на редица конкурси и фестивали.

От 3 -ти Национален фестивал на духовността и хранителната традиционна култура „**С гозбите на баба**“, с. Яворово, Ст. Загора спечелиха следните награди:

Ванеса Кючукова – златен медал;

Дария Вълева – сребърен медал;

Мария Динева – сребърен медал;

Лия Солакова -бронзов медал.

Във „**Фолклорен събор - Еленово 2021**“ – участваха Ванеса Кючукова и Лия Солакова и квартет „Зорница”.

От Националния конкурс „**Мисионис пее и танцува**” – Търговище Лия Солакова има поощрение, а Ванеса Кючукова спечели първо място.

Грамота за отлично представяне заслужи Лия Солакова от „Орфеево изворче” – Стара Загора.

Останалите участия и награди, които ще изброя, са новите постижения на прекрасната Ванеса Кючукова, която ни радва и ни кара да се гордеем с нея откакто е на 4 г.:

* НФУФ „Родило се, преродило” – второ място;
* „Пендара” – специална награда за стилна интерпретация на песен;
* „Песенна дъга над Кутев” – отлично представяне;
* „Атлиманска огърлица” – лауреат първа степен;
* 3-ти национален конкурс „С песните на Тодор Кожухаров” – първо място;
* Национален фестивал ЕFest – първо място.

1. Изтеклата 2021 г. беше изключително успешна и за **ВГ „Пятница 13**”.

Ще ви запозная с техните участия и успехи в хронологичен ред:

- 27.02.21 г. – участие в Международен онлайн фестивал на талантите „ Унисон“

(организатор: културно-творчески център „ Матрешка“, гр. Солун (Гърция)

**3 място** Вокална група „ Пятница 13“ ( клип „ Здесь птицы не поют“)

**2 място** Михаела Стоянова ( стихотворение С. Михалкова „ Модница“);

- 02.04.2021 г. – XVI международна творческа среща и фестивал „ Вместе в XXI веке“ ( организатор: Фондация устойчиво развитие за България )

**Лауреати I степен**

- 04.05.21 г. участие в концерта за Великден в църква „ Св. Николай Чудотворец“;

- 09.05.21 г. самостоятелен концерт в Музея на Бойната Слава, гр. Ямбол;

- 15.05.21 г. – Ученически фестивал „ Песни на Европа“, гр. Ямбол

1. **място** – Пейти Димитрова, Маги Панайотова

**2 място** - Евангелина Станкова

- 19.05.21 г. – I онлайн фестивал на руска песен, поезия и танц „Русская душа“ , гр. Меричлери

**1 място** – Пейти Димитрова и ВГ „ Пятница 13“

**2 място** – Маги Панайотова

**3 място** – Евангелина Станкова

**1 място** - поезия – Михаела Стоянова

* 17.06.21 г. – Самостоятелен концерт в голямата зала на община Ямбол
* 20.06.21 г. – участие в концерт за деня на Ямбол
* 21.06.21 г. – онлайн конкурс „ Пусть всегда будет солнце“

Областен кръг:

поезия: **1 място** – Михаела Стоянова

песни: **1 място** - Евангелина Станкова и Пейти Димитрова

**2 място** – Маги Панайотова

Национален кръг:

**2 място** –Михаела Стоянова

**2 място** – Евангелина Станкова

21.07.21 г. – онлайн – конкурс - V Международен фестивал за национален костюм и талант „ Моя Родина“.

**Лауреати III степен.**

* 09.08. – 16.08.21 г. участие в програма „ Здравствуй, Россия“ пътуване до Москва - **Пейти Димитрова**.
* 16.10.21 г. Фестивал на патриотична песен „ Алеша“

**2 място** – Пейти Димитрова - „ Песнь о матери“;

**3 място** – ВГ „ Пятница 13“ - „ Песня о солдате“;

**3 място** – Ирина Панчева - „ Замыкая круг“.

3. Продължава дейността си и Ателието по рисуване с ръководител Цветан Казанджиев.

4. Арт ателиетона читалището, с ръководител Дарина Сивкова, все повече разширява дейността си:

- за празника „Баба Марта е дошла“ изработихме 23 специални мартеници, които подарихме на учениците от 1 „б” клас, на които гостувахме, а за останалите 5 паралелки първокласници на ОУ „Любен Каравелов” – мартеници за ръцете;

- с учениците от 4 „б” клас на ОУ „Любен Каравелов” в инициативата „Скъп спомен” изработвахме рамки за снимки;

- през лятото проведохме 2 арт ателиета с младежите от „Каритас”, които гостуваха в читалището;

- през месец декември проведохме две арт ателиета – за изработване на коледна украса и на коледни картички.

5. Клуб за български народни танци „Ямболи” с ръководители Красимира Бошева и Диана Динева продължават да печелят съмишленици, последователи и почитатели.

6. Дейността на клуб „Читалнята“ с ръководител Екатерина Богдева бе отразена по-горе в доклада.

7. Децата от клуб „Знам, искам, мога“ с ръководител Евдокия Янкова взеха участие в Голямото четене на Зора и литературното четене по повод 195 г. от рождението на Карло Колоди.

8. Групите за автентичен фолклор – 4 бр. коледарски групи – с ръководители Недялко Йорданов, Иван Марчев, Симеон Василев и Асен Кирилов – коледуваха в квартал „Баира“, съобразено с изискванията на община Ямбол и епидемиологичната обстановка.

**РАБОТА ПО ПРОЕКТИ**

Както споменах по-горе, бяхме партньори в проект „Любословие” на ПГ „Васил Левски“ и спечелихме проекта за книги към Министерство на културата.

НЧ „Зора-1945“ е партньорска организация по спечелен проект от ОУ „Йордан Йовков“ по Национална програма „Осигуряване на съвременна образователна среда“, модул „Библиотеките като образователна среда“. Партньорските дейности по проекта ще се осъществят в читалището и училището през 2022 г.

Подкрепихме Театрално-социална формация „Театър Цвете“ и на 17 април 2022 г. те ще гостуват в Арт салона на читалището.

**СТОПАНСКА ДЕЙНОСТ**

Закупен е климатик за Арт салона на стойност 1800 лв.

В сградата на читалището стои открит проблемът свързан с ремонта на избеното помещение, отоплението на зрителната зала и подмяната на остарялата, силно корозирала дограма.

Продължават договорните ни отношения с ФА „Тунджа”, с Евангелската петдесятна църква, с Община Ямбол по програма – 14 дни обществено полезен труд.

**ОРГАНИЗАЦИОННА ДЕЙНОСТ**

Уважаеми читалищни деятели,

През изтеклата година Настоятелството проведе 6 заседания и прие важни решения, свързани с цялостната дейност на читалището.

Главното, което продължава да характеризира дейността му е съхранение на всичко значимо и надграждане чрез нови и още по-интересни, актуални културни събития. Приемственост и градивност са водещите мотиви при вземането на всички решения на Настоятелството.

Убедени сме, че заедно с вас, с вашата подкрепа и лично участие, с вашите мнения, предложения и препоръки, читалище „Зора-1945” ще продължи своето възходящо развитие.

**БЛАГОДАРЯ ВИ ЗА ВНИМАНИЕТО!**